Дунейпсо зэхыхьэшхуэм зыхуагъэхьэзыр
Къэбэрдей-Балъкъэр Республикэм щIэгъэхуэбжьауэ зыхуегъэхьэзыр фокIадэм и 26-29-хэм Сочэ къалэм щекIуэкIыну ХII дунейпсо инвестицэ зэхыхьэшхуэм. Абы ди республикэм утыку къыщрилъхьэнущ инвестицэ проект лъэщу тIу.
Япэ проектыр зытеухуар Iуэхутхьэбзэхэм я фIагъкIи и зэхэлъыкIэкIи дуней псом щыIэ спорт курорт нэхъ зызыужьахэм къакIэрымыху IэнатIэ республикэм щызэтегъэувэнырщ. Абы ипкъ иткIэ дяпэ илъэси 10-15 хуэдизкIэ республикэм гъэ къэс зыщызыгъэпсэхухэм я бжыгъэр цIыху зы мелуаным нагъэсыну, абы пыщIа лэжьапIэ IэнатIэщIэу мин 25-рэ хуэдиз къызэрагъэпэщыну я мурадщ.
Мы проектыр щагъэзэщIэну япэ лъэхъэнэм къриубыдэу Iуащхьэмахуэ муниципальнэ районым къыщызэрагъэпэщынущ зыхуэфащэ инфраструктурэ псори зиIэ «Iуащхьэмахуэ лъапэ» къурш-рекреацэ комплексыр. Курортым махуэ къэс цIыху мин 25-м Iуэхутхьэбзэхэр яхуищIэфынущ. Абыхэм лыжэкIэ къыщажыхьыну гъуэгухэр псори зэхэту километри 100-м щIигъунущ.
ЕтIуанэ проектыр зытеухуар псынщIэу къызыпыкIэ жыг хадэхэр хэсэнырщ. Ар иджыпсту республикэм и мэкъумэш IэнатIэм япэ щрагъэщ Iуэхухэм ящыщщ. КъызэрабжамкIэ, проектым сом мелард 25-м щIигъу текIуэдэнущ.
Къэрэщей Элеонорэ.
